Document ID: /roh_data/filtered/fineweb-2-filterrobots_roh.jsonl.gz/34822

A Cuira èn duas scolaras vegnidas plidentadas la gievgia suentermezdi a moda immorala d'ina persuna estra ord in auto. Sco quai che la citad communitgescha hajan las duas mattas reagì a moda exemplarica e sajan en segirtad. Ellas sajan s'allontanadas immediat da l'auto da la persuna, idas a chasa ed hajan orientà ils geniturs. Lezs hajan lura orientà las scolas e la polizia.
La direcziun da scola haja orientà tuttas chasas da scola ed er communitgà reglas da cumportament. Ils geniturs survegnan prest in palpiri d'orientaziun e da cumportament en tals cas. La polizia intensivescha las controllas sin las vias da scola e marchescha dapli preschientscha, scriva la citad.
Co proteger l'agen uffant?
- Tematisar il privel cun l'uffant.
- Sch'in uffant vegn dumandà dad esters or da l'auto ubain er a pe insatge, lura dastga l'uffant ignorar quai u esser malamiaivel e per exempel far attent la persuna da dumandar ina persuna creschida.
- En cas d'urgenza dastga l'uffant respunder dad aut «Na quai na vi jau betg» e clamar per agid.
- Sco persuna creschida duess ins viver avant als uffants, ch'ins tegna distanza, sch'ins vegn dumandà insatge da persunas ch'ins n'enconuscha betg.
- Sche pussaivel duessan uffants chaminar da chasa en scola ed enavos en gruppas e betg in uffant sulet.
- Ir cun l'uffant la via da scola e guardar, en tge lieus che l'uffant pudess ir en segirezza – per exempel en ina butia.
- Sco genitur adina avair ina ureglia averta per quai che l'uffant raquinta.